ToekomsVenster: Ontvang die seën | Maroela Media
(Foto: Shifaaz Shamoon/Unsplash.)
Somtyds word 'n daad van medemenslikheid met die woorde, "God seën jou begroet".
Die gevaar is groot dat 'n mens dit as 'n blote dankbaarheidsbetuiging kan beskou en dit is dit inderdaad.
Binne konteks van die gemeente en erediens word die seënbede aan die einde van die diens as 'n aanduiding dat die verrigtinge nou afgehandel is en dat mense maar huis toe kan gaan. Dit mag iets daarmee te doen hê maar as hierdie woorde reg verstaan word, gebeur daar iets kragtigs. Dieselfde wanneer iemand in opregtheid 'n seënwens met jou deel.
Dit is soos 'n geskenk wat met jou gedeel word. Net so kru as wat dit is om 'n fisiese geskenk wat iemand aan jou gee net daar te laat en weg te stap, selfs sonder om dankie te sê, net so kru is dit om 'n seënwens van iemand as 'n blote vorm van dank te beskou. Dit is eweneens 'n geskenk, een van enorme waarde en inhoud.
Bedink die woorde, "die Here seën jou".
Die Here verwys immers na die God van hemele en aarde in al sy koninklike heerlikheid, almag en liefde. Dat Hy 'n behae skep daarin om sy kinders met sy guns, liefde, sorg en omgee te bederf, is tog nie onwaar nie. Dat Hy in staat is om meer te doen as wat ons dink is eweneens waar. 'n Seënwens is moed vir die pad vorentoe, dis 'n belofte van God se teenwoordigheid.
Volgende keer wanneer iemand jou met 'n seënwens groet, bedank, wegstuur, neem 'n oomblik om dit te ontvang. Maak jou hart oop en vul dit met verwagting. Wonder stellig hoe daardie seën in jou lewe gaan uitspeel. Wees dankbaar vir die onverdiende genade.
Wees gereed om ander eweneens met opregte seënwense te groet, te bedank en weg te stuur. Jou woorde is 'n gebed. Dit is so goed jy sê, "kan ek vir jou 'n gebed doen". "Die Here seën jou" is die gebed, kosbaar, onbegryplik waar.